
పదవ తరగతి పరీక్షా ఫలితాలను గణనీయంగా పెంచేందుకు జిల్లా విద్యా శాఖాధికారులు కొద్ది సంవత్సరాలుగా ఉపాధ్యాయులపై తీవ్ర ఒత్తిడి తెస్తున్నారు. ప్రస్తుత సంవత్సరంలోనూ ఇది కొనసాగుతున్నది. పరీక్షా ఫలితాలు బాగా రావాలంటే ఇలా ఒకేసారి ఒత్తిడి తీసుకురావడానికి బదులు విద్యా సంవత్సరం ఆరంభం నుండే చర్యలు తీసుకుంటే బావుండు. జూన్ నెల నుండే సిలబస్పై దృష్టిసారిస్తే ఈ అవస్థలు తప్పేవి. ముఖ్యంగా పదవతరగతి సిలబస్ భారీగాఉంది. ఆ సిలబస్ అంతా చిత్తశుద్ధిగా పూర్తి కావాలంటే పాఠశాల పనిదినాలను జూన్ నుండే పూర్తిగా సద్వినియోగం చేసుకోవాలి. సిలబస్ పూర్తి చేయకుండా విద్యార్థులచే పాఠాలన్నీ గైడ్లు, క్వశ్చన్ బ్యాంకులతో బట్టీ పెట్టిస్తే మార్కులు తప్ప, విద్యా ప్రమాణాలు పూర్తి కావు. ప్రశ్నించే మేధస్సులను కాక, బట్టీపట్టే మెదళ్ళను తయారు చెయ్యడమే భారతదేశ పరీక్షా విధానంలో ముఖ్య లోపం. మన పరీక్షలు కేవలం జ్ఞాపక శక్తిని పరీక్షిస్తున్నాయి. తరగతి గదిలో నేర్చుకున్నది నిజజీవితంలో ఎలా ఉపయోగపడుతుందో పరీక్షించటం లేదు. పైగా ఉత్తమ ఫలితాలు తేవాలన్న ఒత్తిడిలో ప్రజా ప్రతినిధులు, ఉపాధ్యాయులు పరోక్షంగా కాపీయింగ్ను ప్రోత్సహించి పరీక్షలు రాయిస్తారు. విద్యార్థులు ఎలాగో ఉత్తీర్ణులై డిగ్రీ సర్టిఫికెట్ కూడా సంపాదిస్తారు. తర్వాతే అసలు సమస్య. విద్యార్థులు జనారణ్యంలో పోటీపరీక్షలు, ఇంటర్వ్యూలు ఎదుర్కోలేక చతికిలపడతారు. ఈ విషయాలపై విద్యాశాఖ దృష్టి సారించాలి.- జి. అశోక్, గోదూర్, జగిత్యాల

padava taragati pariksha phalitaalanu gananeeyamgaa penchenduku jilla vidya saakhaadhikaarulu koddi samvatsaraalugaa upaadhyaayulapai teevra ottidi testunnaru. prastuta samvatsaramloonuu idhi konasaagutunnadi. pariksha phalitaalu baga ravalante ilaa okesari ottidi teesukuraavadaaniki badulu vidya samvatsaram aarambham nunde charyalu teesukunte bavundu. joon nela nunde silabaspai drushtisaariste ee avasthalu tappevi. mukhyamgaa padavataragati silabas bhaareegaaundi. aa silabas antaa chittasuddhigaa puurti kavalante paatasaala panidinaalanu joon nunde puurtigaa sadviniyogam chesukovali. silabas puurti cheyakunda vidyaarthulachae paataalannii gaidlu, kwaschan byaankulatho butty pettiste maarkulu tappa, vidya pramaanaalu puurti kaavu. prasninche medhassulanu kaaka, battipatte medallanu tayaaru cheyyadame bharatadesa pariksha vidhaanamlo mukhya lopam. mana pareekshalu kevalam ghnaapaka saktini pareekshistunnaayi. taragati gadilo neerchukunnadi nijajeevitamlo ela upayogapadutundo pareekshinchatam ledu. paiga uttama phalitaalu tevalanna ottidilo praja pratinidhulu, upaadhyaayulu parokshamgaa kaapeeyingnu prothsahinchi pareekshalu raayistaaru. vidyaarthulu elago utteernulai digri certificate kuudaa sampaadistaaru. tarvate asalu samasya. vidyaarthulu janaaranyamlo potiparikshalu, interviewlu edurkoleka chatikilapadataru. ee vishayaalapai vidyaasaakha drushti saarinchaali.- ji. ashok, godur, jagityaala